b'\n_START_ARTICLE_\nVeritimantti\n_START_PARAGRAPH_\nVeritimantti (my\xc3\xb6s konfliktitimantti tai sotatimantti) tarkoittaa sota-alueelta kaivettuja timantteja, jotka myyd\xc3\xa4\xc3\xa4n sodan tai kapinan rahoittamiseksi. Esimerkiksi Sierra Leonen kapinallisarmeija rahoitti veritimanteilla vuosina 1991\xe2\x80\x932002 k\xc3\xa4yty\xc3\xa4 sis\xc3\xa4llissotaa. My\xc3\xb6s Kongon demokraattisesta tasavallasta, Angolasta ja Liberiasta on viety veritimantteja._NEWLINE_Veritimanttikaupan est\xc3\xa4miseksi on kehitetty niin sanottu Kimberleyn prosessi, jonka tarkoituksena on varmistaa etteiv\xc3\xa4t kapinalliset voi rahoittaa timanttien avulla sotaa. J\xc3\xa4rjestelm\xc3\xa4 otettiin k\xc3\xa4ytt\xc3\xb6\xc3\xb6n 2003 ja siihen kuuluvat maat ottavat vastaan timantteja vain toisista prosessiin sitoutuneista maista. Tuottajamaassa viranomaiset varmentavat timanttien l\xc3\xa4hteen ja pakkaavat ne sinet\xc3\xb6ityihin laatikoihin. Maahantuojavaltioissa puolestaan varmistetaan aitoustodistus ja sinetti. Global Witness -kansalaisj\xc3\xa4rjest\xc3\xb6n mukaan 1990-luvun puoliv\xc3\xa4liss\xc3\xa4 maailmalla myydyist\xc3\xa4 timanteista 15 prosenttia oli per\xc3\xa4isin konfliktialueilta, mutta 2000-vuosikymmenen puoliv\xc3\xa4liin menness\xc3\xa4 osuus oli pudonnut prosenttiin._NEWLINE_Veritimanttikaupasta on tehty muun muassa elokuvat Blood Diamond \xe2\x80\x93 veritimantti ja Kuolema saa odottaa.'